
MANUAL
Excel: dades
en què pots confiar
Estructurar, calcular i analitzar
16 apartats · 8 exercicis · Un prompt de Copilot a cada exercici

	Objectiu: Deixar de fer fulls que funcionen només mentre els mires tu. Entendre per què convertir un rang en taula ho canvia tot, escriure fórmules que s'entenen, diagnosticar errors en comptes de patir-los, muntar dinàmiques sense por i fer servir Copilot sabent què fa i què no.

0. Punt de partida
Aquest document tracta NOMÉS l'Excel. La coautoria en temps real té manual propi, perquè afecta igual el Word, l'Excel i el PowerPoint.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	excel.cloud.microsoft o des de l’iniciador

	El fitxer de pràctiques
	Vendes_2026.xlsx, a la carpeta del curs

	Uns 90 minuts
	Els vuit exercicis seguits



	Com fer servir els prompts: Cada exercici acaba amb una caixa morada «Prova-ho amb Copilot». Són prompts per copiar i enganxar. No repeteixen el que has fet a mà: t'ajuden a aplicar-ho a la teva feina real o a comprovar-ne els límits. El cheat sheet de prompts en recull divuit.


1. L'entorn de l'Excel
	Zona
	On és
	Per a què

	La cinta
	A dalt
	Inici, Insereix, Fórmules, Dades, Revisió, Visualització

	El quadre de noms
	A dalt a l’esquerra
	Et diu on ets, i hi pots escriure una adreça per saltar-hi

	La barra de fórmules
	Al costat
	Mostra el CONTINGUT real de la cel·la, no el que es veu

	La graella
	Al centre
	Files numerades, columnes amb lletra

	Les pestanyes de full
	A baix
	Els fulls del llibre

	La barra d’estat
	A baix del tot
	Suma, mitjana i recompte de la selecció



	La barra de fórmules és la font de la veritat: La cel·la et mostra el resultat amb format aplicat; la barra de fórmules et mostra què hi ha de debò. Quan una xifra no quadra, mira sempre la barra de fórmules abans de tocar res: sovint el problema és que el que veus i el que hi ha no són el mateix.



	La barra d’estat t’estalvia fórmules: Selecciona un rang i mira a baix a la dreta: ja tens la suma, la mitjana i el recompte sense escriure res. Per a una comprovació ràpida no cal muntar una fórmula, i pots fer clic dret per afegir-hi més estadístiques.


1.1. Les tres versions
	Versió
	Notes

	Navegador
	La que farem servir. Tots veurem la mateixa pantalla

	Escriptori
	Macros, Power Query complet, complements i més tipus de gràfic

	Mòbil
	Per consultar, no per construir



	Atenció: La versió web no ho té tot. Si un dia no trobes una opció, no és que l'hagin tret: viu només a l'escriptori. Les absències més notables són les macros i la part avançada de Power Query.


2. Crear, desar i recuperar
	1
	Des de excel.cloud.microsoft, crea un llibre en blanc
O obre el fitxer de pràctiques del curs.

	2
	Posa-li nom de seguida
Clica el títol de dalt i escriu-ne un de descriptiu.

	3
	Comprova on es desa
Al costat del nom veuràs la carpeta de OneDrive o del lloc de SharePoint.

	4
	Reanomena els fulls
Doble clic a la pestanya. «Full1» no diu res a ningú.



	No hi ha botó de desar: A la web el llibre es desa sol. La xarxa de seguretat és l'historial de versions, igual que al Word: clica el nom del document a dalt i tria «Historial de versions». Això elimina la necessitat de fer vendes_v2.xlsx i vendes_v3_final.xlsx.



	Exercici 1 — Un llibre ben nascut

	1.  Obre el fitxer de pràctiques del curs.
2.  Desa’n una còpia amb un nom descriptiu teu.
3.  Reanomena el primer full amb un nom que digui què conté.
4.  Afegeix un full nou i posa-li nom.
5.  Canvia el color de la pestanya d’un dels dos fulls.
6.  Escriu alguna cosa en una cel·la i espera uns segons.
7.  Obre l’historial de versions i comprova que ja hi ha entrades.



	Prova-ho amb Copilot

	Abans de fer res amb aquestes dades, el primer prompt de tots: comprovar que estan en condicions.
Abans de treballar amb aquestes dades, revisa'n l'estructura.

Digue'm:
- Si les capçaleres són clares i estan a la primera fila
- Si hi ha cel·les combinades, files buides o columnes buides
- Si alguna columna barreja tipus de dades
- Si hi ha totals o notes enmig de les dades

Llista'm només els problemes, ordenats pel que més t'impedeixi treballar.


3. Introduir dades: el tipus importa
L'Excel classifica tot el que escrius en un d'aquests tipus, i el tipus decideix què hi podràs fer després.
	Tipus
	Com el reconeixes
	Què pots fer-hi

	Número
	S'alinea sol a la DRETA
	Sumar, calcular, fer mitjanes

	Text
	S'alinea sol a l'ESQUERRA
	Concatenar, cercar, comptar

	Data
	S'alinea a la dreta: és un número disfressat
	Restar, ordenar, agrupar per mes

	Booleà
	CERT o FALS, centrat
	Condicions lògiques

	Error
	Comença amb coixinet
	Diagnosticar-lo: apartat 7



	L'alineació és el teu detector d'errors: Si una columna de números t'apareix alineada a l'esquerra, l'Excel els està tractant com a TEXT i no els sumarà mai. Passa constantment amb dades exportades d'altres sistemes. Abans de buscar per què no quadra una suma, mira cap a quin costat estan alineats els números.


3.1. Convertir text en número
	1
	Selecciona la columna

	2
	Ves a Dades > Text en columnes

	3
	Clica Finalitza directament
Sense canviar res: només passar-hi força la conversió.

	4
	Comprova l’alineació
Si ara van a la dreta, ja són números.


3.2. Emplenament ràpid
L'Excel detecta patrons. Si escrius manualment el resultat de les dues primeres files, endevina la resta.
	1
	Posa la columna nova al costat de les dades

	2
	Escriu a mà el resultat de la primera fila
Per exemple, només el cognom d’una columna «Nom i cognoms».

	3
	Escriu el de la segona i espera
L'Excel et proposarà la resta en gris.

	4
	Prem Retorn per acceptar la proposta
O Control + E per forçar-ho.



	Molt útil, però revisa-ho: L'emplenament ràpid endevina el patró a partir dels teus exemples. Si les dades tenen casos especials —noms compostos, formats barrejats— el patró falla en silenci. Comprova sempre el final de la columna, no només el principi.


3.3. Enganxar només el que vols
	Opció en enganxar
	Quan

	Tot
	El cas normal

	Només valors
	Quan vols el resultat i NO la fórmula que hi ha darrere

	Només format
	Per copiar l’aspecte a un altre rang

	Transposar
	Per passar files a columnes



	«Enganxar només valors» és de les opcions que més salven: Si copies cel·les amb fórmules a un altre lloc, les referències es mouen i el resultat canvia. Enganxar només valors congela el número i s'acabaren els misteris.


4. Les taules: el concepte que ho canvia tot
Si d'aquest manual només et quedes amb un apartat, que sigui aquest. Una taula no és un rang amb colors: és un objecte amb nom que l'Excel tracta de manera diferent.
	1
	Posa el cursor dins de les dades
No cal seleccionar-ho tot.

	2
	Prem Control + T
O Insereix > Taula.

	3
	Comprova que marca «La taula té capçaleres»
Si la primera fila són els noms de columna, ha d’estar marcat.

	4
	Accepta

	5
	Posa-li nom a la taula
A Disseny de taula, a dalt a l’esquerra. «Vendes», no «Taula1».


4.1. Què guanyes en convertir-ho en taula
	Amb un rang normal
	Amb una taula

	Les capçaleres desapareixen en baixar
	Es queden fixes mentre et desplaces

	Has d’afegir els filtres a mà
	Ja venen posats

	Una fila nova queda fora dels càlculs
	La taula s’expandeix sola i tot la inclou

	Les fórmules diuen =D2*E2
	Diuen =[@Preu]*[@Unitats], que s’entén

	La dinàmica no veu les files noves
	Les veu, només cal actualitzar

	No pots posar-hi segmentació de dades
	Sí

	Copilot ha d’endevinar on són les dades
	Les identifica sense ambigüitat



	Aquesta és la diferència: Gairebé tot el que ve als apartats següents —fórmules llegibles, filtres, segmentació, dinàmiques que creixen, Copilot— funciona millor o només funciona si has convertit el rang en taula. Són cinc segons al principi que et paguen tot el manual.


4.2. Les referències estructurades
És la conseqüència més visible. Dins d'una taula, les fórmules es refereixen als noms de columna en comptes de a coordenades.
	En un rang
	En una taula
	Per què importa

	=D2*E2
	=[@Preu]*[@Unitats]
	S'entén sense anar a mirar què hi ha a D i a E

	=SUMA(D2:D500)
	=SUMA(Vendes[Import])
	No se’t queda curt quan afegeixes files

	Es trenca si mous columnes
	Segueix funcionant
	El nom viatja amb la columna



	Fixa’t en el detall del rang: =SUMA(D2:D500) sembla correcta fins que algú afegeix la fila 501. Llavors la suma deixa de comptar-la i ningú se n'adona, perquè el resultat segueix sent un número creïble. Aquest és el tipus d'error que no dona cap avís.



	Exercici 2 — Converteix i comprova

	1.  Obre el full de dades del fitxer de pràctiques.
2.  Baixa fins al final i comprova que les capçaleres desapareixen.
3.  Posa el cursor dins de les dades i prem Control + T.
4.  Comprova que està marcada l’opció de capçaleres i accepta.
5.  Posa-li nom a la taula des de Disseny de taula.
6.  Torna a baixar: ara les capçaleres es queden fixes.
7.  Escriu una fila nova just a sota de l’última i mira com la taula s’expandeix sola.
8.  Escriu =SUMA( i clica el nom d’una columna: mira quina referència et surt.



	Prova-ho amb Copilot

	Amb la taula ja creada, deixa que Copilot la netegi. Fixa't que ell SÍ que modifica el full:
Neteja aquestes dades perquè es puguin analitzar:
- Elimina les files completament buides
- Retalla els espais sobrants del principi i del final dels textos
- Unifica el format de la columna [NOM] a [DATA / NÚMERO / TEXT]

No esborris cap fila que contingui dades, encara que estigui incompleta.
Abans de tocar res, digue'm quants canvis faràs i de quin tipus.


5. Format i format condicional
5.1. El format no canvia el valor
Aquesta frase és l'apartat sencer. El format de número només canvia com es VEU la xifra; el valor que hi ha a sota segueix igual.
	Si escrius...
	I li poses format...
	La cel·la mostra...
	Però el valor és...

	3,14159
	Dos decimals
	3,14
	3,14159

	0,5
	Percentatge
	50%
	0,5

	1500
	Moneda
	1.500,00 €
	1500



	D'aquí surten els descuadres de cèntims: Si arrodoneixes visualment tres columnes i després les sumes, la suma fa servir els valors reals, no els que tu veus. El total no coincidirà amb la suma del que hi ha a la pantalla. Si vols arrodonir de veritat, has de fer servir la funció ARRODONEIX, no el format.


5.2. Format condicional
	1
	Selecciona el rang o la columna de la taula

	2
	Ves a Inici > Format condicional

	3
	Tria el tipus de regla
Ressaltar cel·les, barres de dades, escales de color o conjunt d’icones.

	4
	Defineix la condició i el format

	5
	Gestiona les regles des de «Administrar regles»
Per veure-les totes, canviar-les o esborrar-les.



	Tipus
	Quan va bé

	Ressaltar cel·les
	Marcar el que passa d’un llindar o està duplicat

	Barres de dades
	Comparar magnituds d’un cop d’ull dins la columna

	Escales de color
	Veure on es concentren els valors alts i baixos

	Conjunts d’icones
	Semàfors d’estat, amb moderació

	Regla amb fórmula
	Quan la condició depèn d’una altra columna



	La regla amb fórmula és la potent: És l'única manera de ressaltar la FILA SENCERA segons el valor d'una columna. Es fa amb una fórmula que fixa la columna amb el dòlar i deixa la fila lliure. És també el cas on Copilot estalvia més temps, perquè escriure aquestes fórmules a mà és lent.



	Exercici 3 — Que les dades es llegeixin soles

	1.  Aplica format de moneda a la columna d’imports.
2.  Posa-hi dos decimals i comprova a la barra de fórmules que el valor no ha canviat.
3.  Aplica barres de dades a la mateixa columna.
4.  Afegeix una regla que ressalti en vermell els valors per sota de la mitjana.
5.  Afegeix una segona regla que marqui els duplicats d’una columna de text.
6.  Obre «Administrar regles» i mira les dues que has creat.
7.  Canvia l’ordre de les regles i observa si el resultat canvia.
8.  Esborra una de les dues des del mateix panell.



	Prova-ho amb Copilot

	El format condicional per fila sencera és laboriós a mà. Aquí és on més guanyes:
Aplica format condicional avançat:
Ressalta la FILA SENCERA quan es compleixi aquesta condició:
[DESCRIU LA CONDICIÓ: per exemple, quan Estat sigui «Pendent»
I Import sigui superior a 1000]

Fes servir un color de fons suau, que deixi llegir el text.
Digue'm la fórmula que has fet servir a la regla.


6. Fórmules i funcions
6.1. Les referències: el dòlar
Quan arrossegues una fórmula, les referències es mouen amb ella. El dòlar és el que les ancora.
	Escrit així
	Es diu
	En arrossegar cap avall

	D2
	Relativa
	Passa a D3, D4, D5...

	$D$2
	Absoluta
	Es queda sempre a D2

	D$2
	Mixta: fila fixa
	La columna es mou, la fila no

	$D2
	Mixta: columna fixa
	La fila es mou, la columna no



	El cas típic: Una columna de percentatges que es multiplica sempre per la mateixa cel·la d'IVA. Si escrius la referència sense dòlars i arrossegues, a la segona fila ja estarà multiplicant per la cel·la de sota de l'IVA, que és buida. Tecla F4 mentre escrius la fórmula per anar posant i traient dòlars.


6.2. Les funcions que cobreixen el 90%
	Funció
	Què fa
	Exemple

	SUMA
	Suma un rang
	=SUMA(Vendes[Import])

	MITJANA
	Calcula la mitjana
	=MITJANA(Vendes[Import])

	COMPTA / COMPTAA
	Compta números / compta no buides
	=COMPTAA(Vendes[Client])

	SI
	Retorna una cosa o una altra segons una condició
	=SI([@Import]>1000;"Alt";"Normal")

	SUMASI.CONJUNT
	Suma només el que compleix condicions
	Totals per client o per mes

	COMPTA.SI.CONJUNT
	Compta només el que compleix condicions
	Quantes comandes pendents hi ha

	CERCAX
	Busca un valor i en retorna un altre
	Portar el preu des d’una altra taula

	ÚNICS
	Llista els valors sense repetir
	Treure la llista de clients

	ARRODONEIX
	Arrodoneix DE VERITAT el valor
	=ARRODONEIX([@Import];2)



	Sobre CERCAX: És la substituta moderna de CERCAV. Pot buscar cap a l'esquerra, no es trenca si insereixes una columna al mig i et deixa definir què ha de passar si no troba res. Si has après CERCAV, aquest és el moment de canviar: tot el que et costava d'aquella funció, aquesta ho resol.



	I una advertència sobre SI: Si t'has de posar a encadenar quatre SI un dins de l'altre, para. Gairebé sempre és millor una taula auxiliar amb els criteris i un CERCAX. Les fórmules de tres pisos funcionen fins que has de canviar un criteri i ja no recordes on.



	Exercici 4 — Fórmules que s’entenen

	1.  Dins de la taula, afegeix una columna nova anomenada «Total».
2.  Escriu-hi la fórmula multiplicant preu per unitats i observa la referència estructurada.
3.  Comprova que la fórmula s’ha copiat sola a tota la columna.
4.  En una cel·la de fora, calcula la suma de la columna Total.
5.  Afegeix una cel·la amb el percentatge d’IVA i una columna que l’apliqui, amb dòlars.
6.  Arrossega la fórmula i comprova que l’IVA es manté fix.
7.  Afegeix una columna amb un SI que classifiqui els imports en Alt i Normal.
8.  Afegeix una fila nova al final de la taula i comprova que totes les fórmules hi apareixen soles.



	Prova-ho amb Copilot

	Quan saps QUÈ vols calcular però no com escriure-ho, aquest és el prompt:
Afegeix una columna nova anomenada [NOM] que calculi:
[EXPLICA EL CÀLCUL EN LLENGUATGE NORMAL]

Condicions:
- Posa-la [AL FINAL / DESPRÉS DE LA COLUMNA X]
- Si alguna fila no té les dades necessàries, deixa la cel·la buida
  en comptes de posar un error

Mostra'm la fórmula abans d'aplicar-la i explica-me-la.


7. Errors de fórmula
Els errors de l'Excel no són avaries: són missatges. Cadascun et diu exactament què passa.
	Error
	Què vol dir
	Causa més habitual

	#####
	La columna és massa estreta
	Eixampla-la: no és un error de càlcul

	#VALOR!
	Tipus de dada equivocat
	Estàs sumant una cel·la que conté text

	#DIV/0!
	Divisió per zero o per una cel·la buida
	El divisor encara no té valor

	#N/A
	No s’ha trobat el valor buscat
	CERCAX sense coincidència, o espais sobrants

	#REF!
	La referència ja no existeix
	Has esborrat una fila o columna que feia servir

	#NOM?
	L’Excel no reconeix el nom
	Funció mal escrita o text sense cometes

	#NUM!
	Número impossible
	Arrel d’un negatiu, iteració que no convergeix



	El #N/A amb espais és el més traïdor: «Barcelona» i «Barcelona » són valors diferents per a l'Excel, i visualment idèntics per a tu. Si un CERCAX et falla sense motiu aparent, sospita dels espais. La funció RETALLA els elimina.


7.1. Diagnosticar en comptes d’endevinar
	1
	Selecciona la cel·la amb l’error

	2
	Ves a Fórmules > Auditoria de fórmules

	3
	Clica «Rastrejar precedents»
Et dibuixa fletxes cap a les cel·les de què depèn.

	4
	Clica «Rastrejar dependents»
Et mostra qui depèn d’aquesta: per saber què trencaràs si la canvies.

	5
	Fes servir «Avalua la fórmula»
Executa la fórmula pas a pas i veus on es torça.



	«Rastrejar dependents» abans d'esborrar res: Abans d'eliminar una columna que sembla que no fa servir ningú, selecciona-la i mira els dependents. És la manera d'evitar omplir el llibre de #REF! i descobrir-ho tres setmanes després.


8. Ordenar, filtrar i segmentar
8.1. Ordenar
	1
	Clica la fletxa de la capçalera de la columna
A les taules ja hi és.

	2
	Tria l’ordre
De menor a major, alfabètic, o per color.

	3
	Per ordenar per diversos criteris, ves a Dades > Ordena
Afegeix nivells: primer per client, després per data.



	El desastre clàssic: Seleccionar UNA columna i ordenar-la. Les altres columnes no es mouen i cada fila queda amb les dades d'una altra. Dins d'una taula això no pot passar, perquè l'Excel sap que les files van juntes. Fora de la taula, sí que passa, i sovint no te n'adones fins molt després.


8.2. Filtrar
	Tipus de filtre
	Exemple

	Per valors
	Marcar només els clients que t’interessen

	Per text
	Que contingui, que comenci per, que no contingui

	Per números
	Superior a, entre, els deu primers

	Per dates
	Aquest mes, el trimestre anterior, entre dues dates

	Per color
	Tot el que has marcat amb format condicional


8.3. Segmentació de dades
És un filtre amb botons, sempre visible. Només funciona sobre taules i taules dinàmiques: és l'altre premi de l'apartat 4.
	1
	Posa el cursor dins de la taula

	2
	Ves a Insereix > Segmentació de dades

	3
	Tria les columnes per les quals vols filtrar

	4
	Col·loca els quadres on no tapin les dades

	5
	Clica els botons per filtrar
Control per seleccionar-ne diversos.



	Per què val la pena: Un filtre de capçalera és invisible: has de recordar que està posat. Una segmentació es veu sempre i qualsevol que obri el fitxer entén al moment què està filtrat. Per a un full que has de presentar o compartir, és la diferència entre que s'entengui i que no.



	Exercici 5 — Veure només el que importa

	1.  Ordena la taula per la columna d’imports, de major a menor.
2.  Ves a Dades > Ordena i afegeix un segon criteri.
3.  Filtra per una categoria de text i comprova quantes files queden.
4.  Afegeix un filtre de número: només els superiors a un valor.
5.  Treu tots els filtres.
6.  Insereix una segmentació de dades per una columna de categoria.
7.  Filtra amb els botons i observa com canvien les sumes de la barra d’estat.
8.  Selecciona dues categories alhora amb la tecla Control.



	Prova-ho amb Copilot

	Quan el filtre que necessites té diverses condicions, descriure'l és més ràpid que muntar-lo:
Mostra'm només les files on [CONDICIÓ EN LLENGUATGE NORMAL].
Ordena el resultat per [COLUMNA], de [MAJOR A MENOR / MENOR A MAJOR].

No esborris les files que no compleixen la condició: filtra-les.
Digue'm quantes files queden visibles i quantes n'has amagat.


9. Taules dinàmiques
És la funció més potent de l'Excel i la que més por fa. La idea és senzilla: resumeix milers de files responent una pregunta, sense escriure ni una fórmula.
	1
	Posa el cursor dins de la taula

	2
	Ves a Insereix > Taula dinàmica
Confirma l’origen i tria un full nou.

	3
	Arrossega un camp a FILES
El que vols veure desglossat: per exemple, Client.

	4
	Arrossega un camp a VALORS
El que vols calcular: per exemple, Import.

	5
	Arrossega un camp a COLUMNES si cal
Per creuar dues dimensions: client per mes.

	6
	Canvia el càlcul si no és el que vols
Clic al camp de valors: suma, recompte, mitjana, percentatge.



	Zona
	Què hi poses
	Pregunta que respon

	Files
	La dimensió principal
	Per QUI o per QUÈ vull desglossar

	Columnes
	Una segona dimensió
	Creuat amb què

	Valors
	El que es calcula
	Quant

	Filtres
	El que acota el conjunt
	De quin subconjunt



	No s’actualitza sola: Si canvies les dades d'origen, la dinàmica segueix mostrant els números antics fins que cliques «Actualitza». És la causa número u de presentar xifres desfasades sense saber-ho. Clic dret dins de la dinàmica > Actualitza, i fes-ho sempre abans de mirar-ne els resultats.



	I aquí torna l’apartat 4: Si l'origen de la dinàmica és una TAULA, les files noves hi entren només actualitzant. Si l'origen és un rang fix, les files noves queden fora i la dinàmica et donarà un total incorrecte amb tota la naturalitat del món.



	Exercici 6 — La teva primera dinàmica

	1.  Amb el cursor dins de la taula, insereix una taula dinàmica en un full nou.
2.  Posa una columna de categoria a Files i l’import a Valors.
3.  Comprova el total i compara’l amb la suma de la taula original.
4.  Afegeix una columna de data a Columnes i agrupa-la per mesos.
5.  Canvia el càlcul de Suma a Recompte i mira com canvia la lectura.
6.  Torna-ho a Suma i afegeix un camp a Filtres.
7.  Ves a la taula original, afegeix una fila nova i torna a la dinàmica.
8.  Comprova que NO hi surt, clica Actualitza i comprova que ara sí.



	Prova-ho amb Copilot

	Si no saps quins camps posar a cada zona, descriu la pregunta i que la munti ell:
Crea una taula dinàmica que em respongui aquesta pregunta:
[LA TEVA PREGUNTA, EN LLENGUATGE NORMAL]

Posa-la en un full nou.
Explica'm què has posat a files, a columnes i a valors, i per què.
Si la pregunta es pot respondre de dues maneres, mostra-me-les totes dues.


10. Gràfics
	1
	Selecciona les dades, capçaleres incloses

	2
	Ves a Insereix i tria el tipus de gràfic

	3
	Posa-hi títol
Un títol que digui la conclusió, no «Gràfic 1».

	4
	Revisa els eixos
Que s’entengui què mesura cadascun.

	5
	Mou-lo a un full propi si és per presentar
Clic dret > Mou el gràfic.



	Tipus
	Quan
	Quan NO

	Columnes
	Comparar categories entre si
	Amb més de dotze categories

	Línies
	Evolució al llarg del temps
	Si les categories no tenen ordre

	Barres
	Comparar categories amb noms llargs
	Per a sèries temporals

	Circular
	Parts d’un total, tres o quatre trossos
	Amb més de cinc trossos: il·legible

	Dispersió
	Relació entre dues variables
	Per a comparar categories



	Un gràfic ha de respondre una pregunta: Abans de triar el tipus, escriu la frase que vols que el lector entengui en tres segons. Si no la saps dir, el gràfic no la dirà. Aquesta és també la instrucció que li has de donar a Copilot: no «fes un gràfic», sinó «vull veure si les vendes creixen per trimestre».



	Sobre els circulars: Són els més utilitzats i els pitjors per comparar magnituds: l'ull humà compara malament els angles. Amb més de quatre o cinc porcions, un gràfic de barres sempre s'entén millor.


11. Validació de dades i protecció
11.1. Llistes desplegables
	1
	Selecciona les cel·les on vols limitar el que s’hi escriu

	2
	Ves a Dades > Validació de dades

	3
	Tria «Llista» com a criteri

	4
	Escriu les opcions separades per punt i coma, o assenyala un rang
Millor un rang: així la llista es manté en un sol lloc.

	5
	Posa-hi un missatge d’error clar
Per explicar què s’hi pot posar.



	Per què val la pena: És la manera d'evitar que el mateix client aparegui com «Ajuntament», «ajuntament» i «Ajunt.» a la mateixa columna. Tres variants del mateix nom fan que qualsevol dinàmica compti tres clients on n'hi ha un. La validació ho impedeix a l'entrada, que és l'únic moment barat de fer-ho.


11.2. Protegir el full
Totes les cel·les estan marcades com a bloquejades de fàbrica, però el bloqueig no fa res fins que protegeixes el full. L'ordre és al revés del que sembla.
	1
	Selecciona les cel·les que la gent SÍ ha de poder editar

	2
	Format de cel·les > Protecció > desmarca «Bloquejada»

	3
	Ves a Revisió > Protegeix el full

	4
	Tria què es pot fer igualment
Ordenar, filtrar, seleccionar.

	5
	Posa-hi contrasenya només si cal de debò
Una contrasenya perduda és un full perdut.


12. Copilot a l'Excel
Al Word i a l'Outlook, Copilot proposa i tu executes. A l'Excel, Copilot EXECUTA. Aquesta és la diferència que has d'entendre abans de fer-lo servir.
12.1. Els tres modes
	Mode
	Què fa
	Quan

	Edició
	Modifica el full: format, columnes, gràfics, dinàmiques
	Quan vols que treballi

	Xat
	Respon preguntes sense tocar res
	Quan només vols entendre les dades

	Pla
	Proposa una seqüència de passos abans d’actuar
	Per a tasques de diversos passos



	Control + Z és el teu amic: Com que Copilot modifica el full de debò, el primer que has d'interioritzar és que qualsevol cosa que faci es desfà amb Control + Z. I com que el llibre està al núvol, l'historial de versions és la segona xarxa. Cap dels dos funciona si no ho comproves: revisa sempre què ha fet.


12.2. Els requisits que has de complir
	Requisit
	Si no es compleix

	Opcions de càlcul en Automàtic
	Copilot no pot editar el full i no t’avisa clarament

	Fitxer en format .xlsx
	Els .xls i .csv antics no són compatibles

	Fitxer al OneDrive o SharePoint
	Un fitxer local no es pot analitzar

	Fitxer no desprotegit al SharePoint
	Cal tornar-lo a registrar

	Capçaleres clares, sense cel·les combinades
	Les respostes seran errònies o incompletes

	Treballar des d’ordinador
	Al telèfon només hi ha mode xat



	El primer que has de mirar sempre: Fórmules > Opcions de càlcul > Automàtic. És la causa número u de «a mi Copilot no em fa res» i la que menys gent coneix, perquè no dona cap missatge d'error evident. Si algú de la classe es queda encallat, comença per aquí.


12.3. Anomenar les columnes
És la regla que més canvia el resultat. Copilot no endevina a què et refereixes.
	Prompt que falla
	Prompt que funciona

	Formata això
	Aplica format de moneda a la columna Import

	Analitza les dades
	Compara les vendes per trimestre de la columna Data

	Fes un gràfic
	Fes un gràfic de l’evolució d’Import per Mes



	Exercici 7 — Copilot que treballa

	1.  Comprova que les opcions de càlcul estan en Automàtic.
2.  Obre el panell de Copilot i identifica en quin mode estàs.
3.  En mode xat, pregunta-li quina és la categoria amb més import.
4.  Comprova que NO ha modificat res del full.
5.  Passa a mode edició i demana-li que apliqui format de moneda a una columna, pel seu nom.
6.  Comprova el canvi i desfés-lo amb Control + Z.
7.  Demana-li ara un gràfic explicant què vols veure, no «fes un gràfic».
8.  Demana-li que et digui quina fórmula ha fet servir en alguna de les seves accions.



	Prova-ho amb Copilot

	La barra inclinada et deixa portar dades d'altres llibres del núvol. És el prompt que no es pot fer de cap altra manera:
Compara aquestes dades amb les del fitxer /[NOM DEL FITXER].

Digue'm:
- Quines files apareixen als dos fitxers
- Quines només són en un dels dos
- Si hi ha valors que no coincideixen per a la mateixa referència

Presenta-ho en una taula nova en un full a part, sense tocar les dades originals.


13. Compartir i coautoria
	1
	Clica «Comparteix», a dalt a la dreta

	2
	Decideix qui hi podrà accedir
Persones concretes, l’organització o qualsevol amb l’enllaç.

	3
	Tria si poden editar o només veure
La casella que més s’oblida.

	4
	Posa data de caducitat als enllaços externs

	5
	Copia l’enllaç o envia’l des d’aquí



	Què veuràs en coautoria
	Detall

	La selecció dels altres
	Amb un color i el nom de cada persona

	Els canvis en directe
	Apareixen mentre l’altre escriu

	Qui hi ha ara mateix
	Les inicials a dalt a la dreta

	Els filtres, per separat
	El que tu filtres no ho filtra a ells



	Enllaçar en comptes d’adjuntar: És el mateix missatge de tot el curs, i a l'Excel és encara més important: quatre còpies d'un llibre per correu són quatre jocs de números diferents, i ningú sabrà mai quin era el bo.


14. Higiene de llibres
Aquest apartat no surt a cap manual i és el que separa un llibre que aguanta d'un que peta al cap de tres mesos. Són cinc hàbits.
	Hàbit
	Per què

	Converteix sempre el rang en taula
	Tot el que ve després en depèn

	Separa dades crues, càlculs i presentació
	En fulls diferents. Ningú toca les dades crues

	Cap valor escrit a mà dins d’una columna calculada
	És l’error que falseja resultats en silenci

	No combinis cel·les mai
	Trenca l’ordenació, els filtres, les dinàmiques i Copilot

	Les constants, en un full de supòsits
	IVA, preus, tipus de canvi: en un lloc, no dins de les fórmules



	El valor escrit a mà és el pitjor de tots: Una columna amb fórmules on algú ha escrit un número a pèl en una fila. Visualment no es distingeix, el full no dona cap error i el total surt malament per sempre. Si has de corregir un cas concret, fes-ho a les dades d'origen o amb una columna d'ajust, mai sobreescrivint la fórmula.



	I sobre combinar cel·les: Sembla innocent i és el que més problemes causa. Una cel·la combinada impedeix ordenar, trenca els filtres, fa que les dinàmiques fallin i confon Copilot. Si el que vols és un títol centrat sobre diverses columnes, fes servir «Centrar en la selecció» al format d'alineació: queda igual i no combina res.



	Exercici 8 — Deixa un llibre llest per lliurar

	1.  Comprova que totes les zones de dades són taules amb nom.
2.  Revisa que no hi hagi cap cel·la combinada.
3.  Busca valors escrits a mà dins de columnes calculades.
4.  Comprova que no queda cap error de fórmula al llibre.
5.  Actualitza totes les taules dinàmiques.
6.  Revisa que els gràfics tinguin títol i eixos entenedors.
7.  Reanomena els fulls que encara es diguin Full1 o Full2.
8.  Comparteix l’enllaç al llibre, no una còpia adjunta.



	Prova-ho amb Copilot

	Tanca el bloc amb un diagnòstic del llibre. Aquest prompt busca els problemes que no donen error:
Revisa aquest llibre i digue'm:
- Quantes fórmules hi ha i si alguna dona error
- Si hi ha valors escrits a mà dins de columnes que haurien de ser calculades
- Si hi ha fulls o rangs que ja no fa servir ningú
- Si hi ha referències a fitxers externs que podrien trencar-se

Sigues concret. Ordena'm els problemes pel risc que suposen.
No em donis consells generals: digue'm què està malament en AQUEST llibre.


15. Errors freqüents
	Error
	Conseqüència
	Què fer

	Treballar amb rangs, no amb taules
	Tot el que ve després es complica
	Control + T sempre

	=SUMA(D2:D500) amb rang fix
	Les files noves no es compten
	Referència a la columna de la taula

	Ordenar una sola columna
	Cada fila queda amb dades d’una altra
	Ordenar dins d’una taula

	Combinar cel·les
	Trenca filtres, dinàmiques i Copilot
	Centrar en la selecció

	Valor escrit a mà en columna calculada
	Falseja el total sense avisar
	Corregir a l’origen

	Arrodonir amb format i després sumar
	Descuadres de cèntims
	Funció ARRODONEIX

	No actualitzar la dinàmica
	Presentes xifres desfasades
	Clic dret > Actualitza

	Números alineats a l’esquerra
	Són text i no se sumaran mai
	Dades > Text en columnes

	Espais sobrants als textos
	CERCAX falla sense motiu aparent
	Funció RETALLA

	Esborrar columnes sense mirar dependents
	Cascada de #REF!
	Rastrejar dependents abans

	Quatre SI encadenats
	Ningú ho podrà mantenir
	Taula de criteris i CERCAX

	Càlcul en mode manual
	Copilot no pot editar i no s’entén per què
	Opcions de càlcul > Automàtic



	Sobre aquest document: Manual de Microsoft Excel. La coautoria en temps real es tracta en un document a part. Els prompts de Copilot per a l'Excel tenen cheat sheet propi. Aubay Consultoria IT — Barcelona — 2026.

